แจง เกิดสว่าง

พระคุณเจ้า ยาโกเบ อลอยซีอูส (เจมส์ หลุยส์) **แจง เกิดสว่าง** () เป็นมุขนายกมิสซังจันทบุรีองค์แรก ซึ่งแยกออกจากมิสซังกรุงเทพเมื่อปี พ.ศ. 2487 และนับเป็นบิชอปชาวไทยองค์แรกนับจากพระคุณเจ้าหลุยส์ ลาโน ประมุขมิสซังสยามองค์แรก ตั้งแต่สมัยกรุงศรีอยุธยายังเป็นราชธานี

## ประวัติ
### ชาติกำเนิด
พระคุณเจ้ายาโกเบ แจง เกิดสว่าง เกิดเมื่อวันที่ 21 ตุลาคม พ.ศ. 2424 ที่บ้านบางตีนเป็ด จังหวัดฉะเชิงเทรา ได้รับศีลล้างบาปที่โบสถ์เซนต์ปอล แปดริ้ว ในปี 2434 พระคุณเจ้าได้เข้าศึกษาที่เซมินารีพระหฤทัย บางช้าง จนสำเร็จการศึกษาขั้นตน จากนั้นในปี พ.ศ. 2442 ได้ออกทำโปรบาซีโอ ประจำอยู่ที่เซมินารีบางช้างนั่นเอง จนกระทั่งพระคุณเจ้าได้รับศีลอนุกรมขั้นบาทหลวงเมื่อวันที่ 21 พฤษภาคม พ.ศ. 2453 พร้อมกับเพื่อนร่วมรุ่นอีก 8 ท่าน โดยพระคุณเจ้าเรอเน แปร์รอส ผู้เป็นอาจารย์ของพระคุณเจ้าเอง หลังจากได้รับศีลบรรพชาแล้ว พระคุณเจ้าได้รับคำสั่งออกไปปฏิบัติหน้าที่ดังนี้

### การทำงาน
;พ.ศ. 2454: โบสถ์นักบุญฟิลิปและยากอบ หัวไผ่ และโบสถ์นักบุญยอแซฟ พนัสนิคม จังหวัดชลบุรี รับหน้าที่เป็นบาทหลวงผู้ช่วยของบาทหลวงจิลล์ กียู (M. Jules Guiilou) อธิการองค์ที่ 2 ในเวลาเดียวกัน
;พ.ศ. 2455:
เซมินารีพระหฤทัย บางช้าง รับหน้าที่เป็นอาจารย์สอนสามเณร
;พ.ศ. 2457:
โบสถ์นักบุญยอแซฟ อยุธยา และโบสถ์นักบุญอันนา ปากน้ำโพ รับหน้าที่เป็นอธิการองค์ที่ 13
;พ.ศ. 2458:
เซมินารีพระหฤทัย บางช้าง รับหน้าที่เป็นอาจารย์สอนสามเณร รอบที่สอง
;พ.ศ. 2467:
โบสถ์พระคริสตหฤทัย วัดเพลง จังหวัดราชบุรี รับหน้าที่เป็นอธิการ
;พ.ศ. 2472:
โบสถ์นักบุญฟิลิปและยากอบ หัวไผ่ รับหน้าที่เป็นอธิการองค์ที่ 8 ได้รื้อตัวโบสถ์หลังเดิมที่สร้างไว้ตั้งแต่ปี พ.ศ. 2423 แล้วดำเนินการสร้างโบสถ์หลังใหม่ลักษณะเป็นไม้ ลักษณะเป็นทรงกอทิกมียอดโดมแหลมสองข้าง
;พ.ศ. 2483:
โบสถ์ซางตาครู้ส กุฎีจีน  กรุงเทพ รับหน้าที่เป็นบาทหลวงผู้ช่วยของบาทหลวงกีโยม กิ๊น ดาครู้ส อธิการองค์ที่ 29 และรับหน้าที่เป็นจิตตาธิการคณะภคินีพระหฤทัย คลองเตย องค์ที่ 4 ในเวลาเดียวกัน
;พ.ศ. 2485:
โบสถ์นักบุญฟิลิปและยากอบ หัวไผ่ รับหน้าที่เป็นอธิการองค์ที่ 10 พร้อมกับขอจัดตั้งโรงเรียนประชาสงเคราะห์
;พ.ศ. 2487:
เมื่อวันที่ 11 พฤษภาคม พ.ศ. 2487 ได้รับสาส์นตราตั้งจากสมเด็จพระสันตะปาปาปิอุสที่ 12 ให้ดำรงตำแหน่งมุขนายกมิสซังจันทบุรี ซึ่งเป็นมิสซังใหม่ที่แยกออกจากมิสซังกรุงเทพซึ่งอยู่ภายใต้การดูแลของมุขนายกชาวฝรั่งเศสมาตั้งแต่ปี พ.ศ. 2212 และดำรงตำแหน่งเป็นประมุขเกียรตินามแห่งบาร์คูซูส

## อภิเษกเป็นมุขนายก
thumb
right|thumb|โบสถ์คาทอลิกหัวไผ่หลังที่ 2 สถานที่อภิเษกพระคุณเจ้าหลุยส์ แจง เกิดสว่าง
หลังจากที่ได้รับสาส์นแต่งตั้งจากสมเด็จพระสันตะปาปาปิอุสที่ 12 แล้ว ในวันที่ 11 กุมภาพันธ์ พ.ศ. 2488 พิธีอภิเษกมุขนายกใหม่ได้ถูกจัดขึ้นที่โบสถ์นักบุญฟิลิปและยากอบ หัวไผ่ เหตุผลที่ต้องมาประกอบพิธีอภิเษกที่นี่เพราะในเวลานั้นกรุงเทพยังมีการทิ้งระเบิดจากสงครามอยู่ ทำให้พิธีไม่สามารถกระทำได้ ณ อาสนวิหารหลักของมิสซังในขณะนั้น จึงจำเป็นต้องย้ายมากระทำที่โบสถ์คาทอลิกหัวไผ่ ซึ่งเป็นโบสถ์ที่พระคุณเจ้ายาโกเบ แจง เกิดสว่าง เป็นคนสร้างเองในปี พ.ศ. 2472 พระคุณเจ้าเรอเน มารี โจเซฟ แปร์รอส ประมุขมิสซังกรุงเทพฯ เป็นประธานในพิธีอภิเษกนี้ พร้อมกับผู้ช่วยอภิเษกตามธรรมเนียมคาทอลิก คือ พระคุณเจ้าเฮนรี อัลเบิร์ต โทมิน ประมุขมิสซังลาว พระคุณเจ้ากาเยตาโน ปาซอตตี ประมุขมิสซังราชบุรี และบรรดาสัตบุรุษจากหลายที่มาร่วมตัวกันในงานอภิเษกนี้

## ผลงาน
พระคุณเจ้ายาโกเบ แจง เกิดสว่าง เป็นผู้ที่มีความเชี่ยวชาญด้านดนตรีเป็นอย่างยิ่ง ท่านมีความสามารถในการแต่งเพลงในศาสนา และการแปลเพลงต่าง ๆ เพลงที่พระคุณเจ้าประพันธ์และแปลไว้มีดังนี้ พระทัยคือที่พัก , กำยานของพระเจ้า , โอ้พระเจ้าสุดเสน่หา , โอ้พระองค์ , โอ้เจ้าพระคุณ , เทวดาแจ้งข่าวแด่พระนางมารีอา และอีกมากมาย และท่านเป็นผู้ประพันธ์เพลงในศาสนาที่เป็นภาษาไทยเพลงแรกคือ **"มารีย์แม่รัก"**

=ช่วงสุดท้ายของชีวิต=
thumb|พิธีปลงศพพระคุณเจ้าเจมส์ หลุยส์ แจง เกิดสว่าง
หลักจากที่พระคุณเจ้าได้รับอภิเษกเป็นมุขนายกมิสซังจันทบุรีแล้วนั้น ท่านได้ใช้โบสถ์คาทอลิกหัวไผ่เป็นสถานที่พำนัก จนกระทั่งท่านป่วยเท้าบวมไม่สามารถใส่รองเท้าได้ตั้งแต่ต้นปี พ.ศ. 2495 และพำนักเป็นการถาวรที่หัวไผ่ จนกระทั่งถึงแก่มรณภาพในเช้าวันที่ 14 เมษายน พ.ศ. 2495 ขณะอายุได้ 70 ปี พิธีศพของพระคุณเจ้าถูกจัดขึ้นอย่างสง่าในวันที่ 18 เมษายน ณ โบสถ์คาทอลิกหัวไผ่ โดยมีพระคุณเจ้าหลุยส์ โชแรง ประมุขมิสซังกรุงเทพฯ เป็นประธานในพิธี ศพของท่านถูกบรรจุไว้ที่สุสานโบสถ์คาทอลิกหัวไผ่นี้เอง

## อ้างอิง

หมวดหมู่:มุขนายกมิสซังโรมันคาทอลิกจันทบุรี
หมวดหมู่:นักแต่งเพลงชาวไทย
หมวดหมู่:บุคคลจากอำเภอเมืองฉะเชิงเทรา